О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије према коме Народна скупштина потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Споразума о зајму (Додатно финансирање за Пројекат унапређење земљишне администрације у Србији) између Републике Србије и Међународне банке за обнову и развој, који је потписан 28. новембра 2019. године у Београду, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15 и 95/18) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2019. годину („Службени гласник РС”, бр. 95/18 и 72/19) у члану 3.Б. предвиђено је задуживање код Међународне банке за обнову и развој – Додатно финансирање за Пројекат за унапређење катастра непокретности до 25.000.000 USD, што се односи на зајам који је био предмет преговора одржаних 15. октобра 2019. године, у Канцеларији Светске банке у Београду.

Закључком Владе 05 Број: 48-10181/2019 од 10. октобра 2019. године, утврђена је Oснова за преговоре са Међународном банком за обнову и развој и одређен преговарачки тим Републике Србије.

Том приликом је утврђен коначан износ зајма изражен у евро противвредности, тако што је примењен курс евра према америчком долару (0,91562514 USD: 1 EUR) на дан 30. септембар 2019. године, односно на крају месеца који претходи месецу октобру 2019. године, у којем су преговори одржани, што износи 21.000.000 евра.

На преговорима су стране договориле услове и начин коришћења новог зајма у износу од 21.000.000 евра и усагласиле одредбе Споразума о зајму (Додатно финансирање за Пројекат унапређењe земљишне администрације у Србији) између Републике Србије и Међународне банке за обнову и развој (у даљем тексту: Споразум о зајму за додатно финансирање), чије је потврђивање предмет овог закона.

Споразум о зајму у износу од 21.000.000 евра који је Међународна банка за обнову и развој одобрила Републици Србији за додатно финансирање за Пројекат унапређењe земљишне администрације у Србији (у даљем тексту: Пројекат) има за циљ унапређење ефикасности, транспарентности, доступности и поузданости система за управљање непокретностима Републике Србије. Додатним финансирањем се омогућава да се изврши комплетна дигитализација у области земљишне администрације, усаглашавање стандарда са стандардима Европске уније, унапређење тржишта некретнина и унапређење квалитета података у најширем смислу.

Средства зајма за додатно финансирање користиће се наменски, по утврђеним компонентама Пројекта, како следи:

Део I: Процена вредности и опорезивање непокретности.

Део I пружа подршку развоју система за унапређење ефикасности и фер поступања у разрезивању годишњег пореза на имовину помоћу регистра купопродајних цена и софтвера за обраду и дистрибуцију ових података, успостављање регистра објеката, унапређење квалитета индекса цена непокретности, развој пилот програма масовне процене вредности и унапређење оквира и стандарда за процену вредности непокретности.

Додатним финансирањем у укупном износу до EUR 4.800.000 омогућила би се даља подршка за регистар објеката на основу обнове сателитских снимака и развој процеса који омогућавају редовно ажурирање регистра објеката у складу са променама.

Део II: Е-управа за пружање приступа информацијама о непокретностима;

Део II пружа подршку развоју и имплементацији Интегрисаног ИТ система за катастар непокретности и упис права (ИСКН), е-услуга и интероперабилности са кључним државним регистрима; централном аналогном и дигиталном архиву; модернизацији адресног регистра и развоју и пилотном тестирању обједињеног система за издавање дигиталних грађевинских дозвола. Такође, пружа подршку имплементацији Националне инфраструктуре геопросторних података (НИГП) и унапређењу квалитета података, и пружа подршку Републичком геодетском заводу у развоју и успостављању новог, одрживог модела пословања ради даљег развоја и одржавања ИТ система.

Додатно финансирање у укупном износу до EUR 13.000.000 ће обезбедити средства за (i) завршетак система ИСКН, и то (1) развој преосталих модула: катастар водова, модули за управљање људским ресурсима и управљање финансијама и њихову интеграцију са ИСКН-ом, и (2) успостављање информационог система за катастар непокретности на читавој територији Републике Србије; (ii) имплементацију НИГП-а; (iii) имплементацију одрживог модела пословања за управљање НИГП-ом и ИТ системима у Републичком геодетском заводу; (iv) изградњу аналогног архива (депоа папирне документације); и (v) унапређење квалитета података.

Део III: Институционални развој Републичког геодетског завода.

Циљ ове компоненте је да подржи и унапреди основни институционални развој Републичког геодетског завода, чиме ће се Републичком геодетском заводу омогућити да унапреди своје услуге и испуни стандарде Европске уније. Из ове компоненте финансира се управљање, стратегија и планирање у Републичком геодетском заводу; јачање националне референтне инфраструктуре; завршетак програма израде дигиталног катастарског плана; унапређење поступака, уклањање заостатака и побољшање инфраструктуре служби.

Додатно финансирање у укупном износу до EUR 1.500.000 у оквиру ове компоненте ће подржати (i) текући процес пословног планирања у Републичком геодетском заводу кроз развој плана пута за институционалну трансформацију; (ii) унапређење националне референтне инфраструктуре (радови на стабилизацији репера и нивелању су завршени у јужним и централним деловима земље, али недостају средства за завршетак северног дела земље); (iii) решавање заосталих првостепених жалби, где су потребе у смислу времена и средстава биле значајно потцењене у фази припреме пројекта.

Део IV: Управљање Пројектом и активности подршке

Ова компонента пружа подршку за комуникацију, обуку, опрему и оперативне активности чиме се омогућава спровођење Пројекта, а што обухвата набавку и управљање финансијама, праћење, осењивање и извештавање.

Додатно финансирање у укупном износу до EUR 1.600.000 омогући ће финансирање трошкова продужетка спровођења Пројекта, и то: зараде запослених у Јединици за имплементацију пројекта (ЈИП) и инкременталне оперативне трошкове; наставак кампање изградње јавне свести; спровођење двогодишњих редовних истраживања задовољства корисника; и наставак пружања услуга угроженим групама.

Пројекат је усаглашен са Стратешким оквиром за партнерство (Country Partnership Framework - CPF), за период од 2016. до 2020. године у спровођењу програма за Републику Србију, у складу са којим се Србији пружа подршка запошљавању и расту кроз ефикасније пружање услуга, раст приватног сектора и економску инклузију и допринос приоритетним унапређењима пословне климе.

Извештај са преговора прихваћен је Закључком Владе 05 Број: 48-10660/2019 од 24. октобра 2019. године, којим је истовремено усвојен Нацрт споразума о зајму (Додатно финансирање за Пројекат унапређењe земљишне администрације у Србији) између Републике Србије и Међународне банке Србије, који је потписан 28. новембра 2019. године у Београду (потписник споразума у име Владе, као заступника Републике Србије, је Синиша Мали, министар финансија).

Пројекат ће се спроводити преко Јединице за имплементацију Пројекта, (ЈУП) формиране у оквиру Републичког геодетског завода. Пројектни савет је надлежан за доношење свих значајних одлука у вези са политикама које се односе на имплементацију Пројекта, за генерални надзор над Пројектом, као и за усвајање годишњих планова рада, планова обуке и извештаја. Пројектним саветом председава Координатор из Министарства грађевинарства, саобраћаја и инфраструктуре, а чланство Пројектног савета обухвата представнике следећих институција: Министарства државне управе и локалне самоуправе, Министарства финансија, Министарства правде, Министарства привреде, Пореске управе, Завода за статистику и директора Републичког геодетског завода. Руководилац ЈУП има улогу секретара Пројектног савета.

Управни одбор Пројекта, у чијем саставу су директор Републичког геодетског завода, директори релевантних сектора и одељења чије су организационе јединице у директној вези са активностима на Пројекту и одабрани стручњаци из других институција, надлежан је за надзор над редовном имплементацијом активности на Пројекту и доставља извештаје Пројектном савету квартално или по захтеву Пројектног савета.

Свeтскa бaнкa ћe прaтити стaтус Прoјекта и спровођење договорених активности, кроз полугодишње мисије за подршку имплементацији.

У складу са Општим условима Међународне банке за обнову и развој од 14. децембра 2018. године, договорени су следећи финансијски услови:

- износ задужења: 21.000.000 евра;

- повлачење зајма спроводиће се у складу са одредбама Споразума о зајму;

- рок доспећа: 12 година, укључујући период почека од три године, уз отплату главнице у једнаким ратама, од којих прва доспева 15. маја 2023. године, а последња 15. новембра 2031. године;

- рок расположивости зајма: средства зајма се могу повлачити још четири месеца након 31. децембра 2022. године, што је рок за завршетак Пројекта;

- приступна накнада: 0,25% на укупну главницу (52.500 евра) и плаћа се из средстава зајма једнократно;

- накнада за неповучена средства: 0,25% на годишњем нивоу на неповучени износ главнице; обрачун провизије на неповучена средства почиње након истека периода од 60 дана након датума потписивања Споразума о зајму;

- каматна стопа: зајмопримац плаћа камату полугодишње (15. мајa и 15. новембра сваке године), за сваки каматни пeриод по Рeфeрeнтноj стопи за валуту заjма (шестомесечни EУРИБОР) увeћаној за фиксну маржу од 0,50%, уз могућност различитих врста конверзије, ако се процени да је повољније са становишта управљања јавним дугом.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Споразума о зајму.

Одредба члана 2. Предлога закона садржи текст Споразума о зајму у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.